CELEX: 62020TN0238
Language: el
Date: 2020-05-01 00:00:00
Title: Υπόθεση T-238/20: Προσφυγή της 1ης Μαΐου 2020 — Ryanair κατά Επιτροπής

22.6.2020   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 209/36
            
         
      Προσφυγή της 1ης Μαΐου 2020 — Ryanair κατά Επιτροπής
      (Υπόθεση T-238/20)
      (2020/C 209/47)
      Γλώσσα διαδικασίας: η αγγλική
      
         Διάδικοι
      
      
         Προσφεύγουσα: Ryanair DAC (Swords, Ιρλανδία) (εκπρόσωποι: E. Vahida, F. Laprévote, S. Rating και Ι. Μεταξάς-Μαραγκίδης, δικηγόροι)
      
         Καθής: Ευρωπαϊκή Επιτροπή
      
         Αιτήματα
      
      Η προσφεύγουσα ζητεί από το Γενικό Δικαστήριο:
      
                  —
               
               
                  να ακυρώσει την απόφαση της Ευρωπαϊκής Επιτροπής (ΕΕ) της 11ης Απριλίου 2020 σχετικά με την κρατική ενίσχυση SA.56812 (1), και
               
            
                  —
               
               
                  να καταδικάσει την Επιτροπή στα δικαστικά έξοδα.
               
            
                  —
               
               
                  Η προσφεύγουσα ζήτησε επίσης να εκδικασθεί η προσφυγή της με την ταχεία διαδικασία η οποία προβλέπεται στο άρθρο 23α του Οργανισμού του Δικαστηρίου.
               
            
         Λόγοι ακυρώσεως και κύρια επιχειρήματα
      
      Προς στήριξη της προσφυγής η προσφεύγουσα προβάλλει τέσσερις λόγους ακυρώσεως.
      
                  1.
               
               
                  Με τον πρώτο λόγο ακυρώσεως προβάλλεται ότι η απόφαση της Επιτροπής ενέχει παράβαση συγκεκριμένων διατάξεων της ΣΛΕΕ και παραβίαση των γενικών αρχών του ευρωπαϊκού δικαίου σχετικά με την απαγόρευση των δυσμενών διακρίσεων λόγω ιθαγένειας και την ελεύθερη κυκλοφορία των υπηρεσιών επί των οποίων στηρίχθηκε η απελευθέρωση των αεροπορικών μεταφορών στην Ευρωπαϊκή Ένωση από τα τέλη της δεκαετίας του 1980. Η απελευθέρωση της αγοράς των αεροπορικών μεταφορών στην Ευρωπαϊκή Ένωση κατέστησε δυνατή την ανάπτυξη αεροπορικών εταιριών χαμηλού κόστους που δραστηριοποιούνται πραγματικά σε πανευρωπαϊκό επίπεδο. Η απόφαση της Επιτροπής δεν λαμβάνει υπόψη τον ρόλο που διαδραματίζουν τέτοιες αεροπορικές εταιρίες δραστηριοποιούμενες σε πανευρωπαϊκό επίπεδο ως προς τη συνδεσιμότητα των κρατών μελών της Ευρωπαϊκής Ένωσης, καθόσον επιτρέπει στη Σουηδία να διαθέσει την ενίσχυση αποκλειστικά και μόνο σε εκείνες τις αεροπορικές εταιρίες της Ευρωπαϊκής Ένωσης στις οποίες η Σουηδία έχει χορηγήσει άδειες εκμεταλλεύσεως που ισχύουν στην Ευρωπαϊκή Ένωση. Το άρθρο 107, παράγραφος 3, στοιχείο β', ΣΛΕΕ προβλέπει εξαίρεση από την κατά το άρθρο 107, παράγραφος 1, ΣΛΕΕ απαγόρευση της κρατικής ενισχύσεως, αλλά δεν προβλέπει εξαίρεση από τους λοιπούς κανόνες και αρχές της ΣΛΕΕ.
               
            
                  2.
               
               
                  Με τον δεύτερο λόγο ακυρώσεως προβάλλεται ότι η απόφαση της Επιτροπής ενέχει παράβαση της υποχρεώσεως της Επιτροπής να σταθμίσει τα επωφελή αποτελέσματα της ενισχύσεως και τα δυσμενή αποτελέσματα της εν λόγω ενισχύσεως επί των όρων των εμπορικών συναλλαγών και επί της διατηρήσεως ανόθευτου ανταγωνισμού (ήτοι το «κριτήριο της σταθμίσεως»).
               
            
                  3.
               
               
                  Με τον τρίτο λόγο ακυρώσεως προβάλλεται ότι η Επιτροπή παρέλειψε να κινήσει επίσημη διαδικασία έρευνας παρά τις σοβαρές δυσχέρειες και προσέβαλε τα διαδικαστικά δικαιώματα της προσφεύγουσας.
               
            
                  4.
               
               
                  Με τον τέταρτο λόγο ακυρώσεως προβάλλεται ότι η απόφαση ενέχει παράβαση της υποχρεώσεως αιτιολογήσεως που υπέχει η Επιτροπή.
               
            
         (1)  Απόφαση της Ευρωπαϊκής Επιτροπής (ΕΕ) της 11ης Απριλίου 2020 σχετικά με την κρατική ενίσχυση SA.56812 Σουηδία — Καθεστώς εγγυήσεων δανείων προς αεροπορικές εταιρίες σύμφωνα με το προσωρινό πλαίσιο για τη λήψη μέτρων κρατικής ενίσχυσης με σκοπό να στηριχθεί η οικονομία κατά τη διάρκεια της τρέχουσας έξαρσης της νόσου COVID-19 (μη δημοσιευθείσα ακόμη στην ΕΕ).